Diari Oficial de la Generalitat Valenciana


Sumari del DOGV 2912, del 20-01-1997 (1997/892879)

RESOLUCIÓ de 15 de novembre de 1996, del director general de Justícia, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la Fundació Mediterrània d'ajuda a la infància.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2912

Data del DOGV
:   20-01-1997

Secció del DOGV
:   ALTRES DISPOSICIONS

Número del document
:   1997/892879


Data del document
:   15-11-1996

Organisme emissor
:   Conselleria de Presidència

Tipus de document
:   Resolució

RESOLUCIÓ de 15 de novembre de 1996, del director general de Justícia, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la Fundació Mediterrània d'ajuda a la infància.
  
Vist l'expedient pel qual se sol·licita inscriure en el Registre de Fundacions de la Comunitat Valenciana la Fundació Mediterrània d'ajuda a la infància, incoat en data 2 de juliol de 1996, amb el número de registre 42.256, pel Sr. Jaime Blanch Grau, en representació de la fundació, en base als següents
  
  
Fets
  
  
Primer
  
Que per escriptura de data d'11 d'abril de 1996, atorgada davant el notari del Col·legi de València, Sr. Joaquín Borrell García, amb el número de protocol 1.380, compareixen el Sr. Gonzalo Iranzo Pous, Sr. Arturo Blanch Grau i el Sr. Asensio Molina Ortiz, i manifesten en aquest acte la voluntat de constituir la denominada Fundació Mediterrània d'ajuda a la infància.
  
  
Segon
  
Que en la citada escriptura de constitució de la Fundació Mediterrània d'ajuda a la infància, foren detectades pel Registre de Fundacions determinades errades, que han estat esmenades pel Sr. Gonzalo Iranzo Pous, Sr. Arturo Blanch Grau i el Sr. Asensio Molina Ortiz, mitjançant una nova escriptura pública, autoritzada pel mateix notari, en data 7 d'octubre de 1996 i número 3.567 de protocol.
  
  
Tercer
  
Segons l'article 5 dels Estatuts, la fundació té per objecte l'ajuda a la infància i als menors d'edat afectats per qualsevol tipus de discapacitat o malaltia física o psíquica o en una situació que faça convenient l'assistència, tant econòmica com psicològica, mèdica o afectiva.
  
Correspon al Patronat de la Fundació determinar la manera en què caldrà complir la finalitat indicada. Les prestacions de la fundació es realitzaran de manera no lucrativa.
  
En l'article 6 dels Estatuts es disposa que s'atorgaran els beneficis d'acord amb criteris d'imparcialitat, i no discriminació a les persones o entitats expressades anteriorment. Amb aquesta finalitat, elaborarà les bases, normes o regles per les quals es regirà la selecció dels beneficiaris. Ningú no podrà al·legar davant la fundació el dret ni cap preferència que no es derive dels requisits o condicions que establesca la fundació, ni imposar la seua atribució a persona o entitat determinada.
  
  
Quart
  
La dotació inicial de la fundació, segons consta en l'exposició II B) de l'escriptura d'esmena, està constituïda per la xifra de dos milions de pessetes (2.000.000 PTA) desembossades pels tres fundadors a parts iguals.
  
Tot això acreditat mitjançant un certificat d'ingrés en la Caixa d'Estalvis del Mediterrani, sucursal de València, a nom de la fundació Mediterrània d'ajuda a la infància, la còpia de la qual s'incorpora a l'expedient.
  
  
Cinquè
  
D'acord amb el que preveu l'exposició II de l'Acta Fundacional i el títol tercer dels Estatuts, el Patronat és l'òrgan de govern, de representació i d'administració de la fundació. Estarà format per un nombre màxim d'onze integrants, que exerciran el seu càrrec per temps indefinit. Els fundadors designaran els tres primers membres del Patronat, els quals podran per majoria ordinària ampliar, fins el màxim indicat, el nombre de membres i designar les persones que exercesquen tals càrrecs. El Patronat elegirà entre els seus membres, per períodes de quatre anys, un president, un vicepresident i un secretari, els quals podran ser cessats per majoria simple, com també resultar indefinidament reelegits.
  
  
El Patronat inicial queda format per les persones següents:
  
  
President: Sr. Gonzalo Iranzo Pous.
  
Vicepresident: Sr. Arturo Blanch Grau.
  
Tresorer: Sr. Asensio Molina Ortiz.
  
La resta de l'articulat estatuari regula totes les qüestions previstes legalment en matèria de fundacions.
  
  
Fonaments jurídics
  
  
Primer
  
La Constitució recull, en el títol I, capítol II, secció II, article 34, el dret de fundació a finalitats d'interès general.
  
  
Segon
  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.
  
  
Tercer
  
Examinades les finalitats de la fundació, la dotació, com també les aportacions efectivament realitzades, aquestes es consideren d'interès general, i inicialment suficients per a la inscripció, de conformitat amb allò establert en l'article 11.b) del Decret 60/95 de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36, de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.
  
  
Quart
  
La carta fundacional, i els Estatuts, continguts en l'escriptura pública d'11 d'abril de 1996, esmenada per l'escriptura pública de 7 d'octubre de 1996, reuneixen els requisits bàsics dels articles 8 i 9 de la vigent Llei 30/94, de 24 de novembre, per la qual la fundació pot ser reconeguda, tenint en compte la finalitat que persegueix, segons l'article 5 dels seus Estatuts.
  
  
Cinquè
  
L'expedient ha estat tramitat per la Direcció General de Justícia, de la Conselleria de Presidència, a través del Servei d'Entitats Jurídiques, en virtut de les atribucions que té conferides per Decret 44/96, de 25 de març, del Govern Valencià, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, de desplegament del Decret citat en primer lloc.
  
  
Vists la Constitució, la Llei 30/94, de 24 de novembre, el Reial Decret 316/96, de 23 de febrer, pel qual s'aprova el Reglament de Fundacions de Competència Estatal, el Decret 60/95, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat únics de la Comunitat Valenciana, i la resta de normativa d'aplicació pertinent, resolc:
  
  
  
Primer
  
Inscriure com a fundació la denominada Mediterrània d'ajuda a la infància, en el Registre de Fundacions de la Comunitat Valenciana, amb el número 262(V) i domicili a València, Gran Via Marquès de Túria, 49, i classificar-la com a assistencial a discapacitats.
  
  
  
Segon
  
Aprovar els Estatuts pels quals ha de regir-se la fundació, elevats a escriptura pública davant el notari de València, Sr. Joaquín Borrell García, en data d'11 d'abril de 1996, i número 1.380 de protocol, esmenats per l'escriptura pública de data 7 d'octubre, de 1996 i número 3.567 de protocol, autoritzada pel mateix notari.
  
  
  
Tercer
  
Aprovar el nomenament del primer Patronat, segons figura en l'antecedent cinquè de aquesta Resolució.
  
Notifiqueu aquesta Resolució, i advertiu que contra aquesta, que no esgota la via administrativa, podrà presentar-se recurs ordinari davant aquest mateix òrgan o davant el conseller de Presidència, en el termini d'un mes, comptador des de la data de la seu notificació, de conformitat amb el que disposa el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
València, 15 de novembre de 1996.- El director general de Justícia: Eloy Velasco Núñez.